POPRAD 5. októbra (SITA) - Poslanci Mestského zastupiteľstva v Poprade dnes zrušili predbežný súhlas na predaj pozemkov na sídlisku Juh III firme BB real, s.r.o. Bratislava. Firma chcela v spolupráci s mestom vybudovať na sídlisku 365 bytov, 145 malo byť nájomných. Výstavba týchto bytov sa na základe dnešného rozhodnutia poslancov neuskutoční. "Bytová výstavba nebude môcť byť realizovaná na tomto území, pretože sa tam nezmestí," uviedol primátor mesta Anton Danko.
Okrem bytov sa má na tomto území stavať aj nová športová hala. Pri podrobnom spracovaní územia pre plánovanú výstavbu športovej haly a bytovej výstavby sa vyskytli vážne technické problémy, ktoré si vyžiadali zmenu plánov. "Najneočakávanejšie bolo to, že nemôžeme ísť do podzemia a problémy s kanalizáciou," doplnil primátor. Prekládka a výstavba nového kanalizačného zberača by si vyžiadala približne 10 mil. Sk navyše. Pod športovou halou v tejto lokalite nebude možné postaviť plánované podzemné garáže. Parkovanie bude musieť mesto vyriešiť v okolí haly, čo si vyžiada ďalšie pozemky. Okrem toho chce mesto v blízkosti haly postaviť aj ďalšie športoviská.
S novými skutočnosťami oboznámilo vedenie mesta aj predstaviteľov firmy BB real servis. Mesto ponúklo firme ďalšie územie na sídlisku Juh IV, kde pripravuje pozemky pre novú individuálnu bytovú výstavbu a výstavbu obytných domov. "V budúcom roku by mali byť k dispozícii dva hektáre, takže je len na nich, či tam budú chcieť stavať byty," uviedol primátor.
Na výstavbu novej športovej haly sa mesto intenzívne pripravuje, 80 mil. Sk na výstavbu haly dostane zo štátneho rozpočtu. Popradskí poslanci dnes odsúhlasili predaj pozemku v centre mesta s rozlohou 26750 štvorcových metrov za takmer 59 mil. Sk, ktoré sú účelovo viazané na výstavbu športovej haly. Celkové náklady na výstavbu haly vyčíslil primátor na 160 mil. Sk. Hala by mala spĺňať všetky kritériá pre usporiadanie aj medzinárodných športových podujatí v basketbale, volejbale či tenise.